Valaki a Tropicarium kapujánál hagyott egy dobozt, amire piros filccel annyit írt, „Vigyázz harap!!!”, illetve hogy a doboz tartalma egy körülbelül 130 cm-es kajmán, derült ki az RTL Híradójából.

A dolgozók először azt hitték, valamilyen vicc, és egy plüssállat fog előkerülni a dobozból, de amikor kinyitották, jött a döbbenet:

tényleg egy körülbelül másfél méter hosszú kajmán volt a dobozban.

Az állat szája le volt kötve egy kötéllel, hogy ne tudjon harapni. „A veszélyes pápaszemes kajmán főleg Dél-Amerikában fordul elő, Magyarországon kizárólag állatkertben tartható. Egyelőre egy édesvízzel párásított elzárt területre vitték” – hangzott el az anyagban.

Hogy eddig hol tartották az állatot, és miért váltak meg végül tőle, arról egyelőre semmit nem tudni.

Az állat akár két és fél méteresre is megnő. Egy hasonló kajmán van már a Tropicariumban, őt úgy hívják, Kálmán. Sajnos mellé nem tudják tenni az új állatot, máshová kell vinniük.